**Cerere de propuneri lansată în cadrul Platformei ETINED a Consiliului Europei**

Platforma paneuropeană privind etica, transparența și integritatea în educație (ETINED) este o inițiativă a Consiliului Europei, care are ca scop asigurarea schimbului de informații și bune practici privind etica și integritatea în educație, cu accent pe lupta împotriva corupției și fraudei în educație.

În acest context, Secretariatul ETINED organizează în perioada 15-19 octombrie 2018, o Săptămână de sensibilizare, pe tema „Fără corupție” (“Free from corruption”), pe parcursul căreia vor fi organizate seminarii online și alte activități pe teme precum anti-corupție, etică, transparență și integritate în educație. Totodată, ETINED dorește să sprijine și alte inițiative anti-corupție la nivel național / local, care să fie organizate pe parcursul acestei Săptămâni și care își propun să crească gradul de conștientizare asupra aspectelor din sfera corupției prezente în educației.

Astfel, cererea de propuneri lansată urmărește co-finanțarea de activități / evenimente și seminarii online (webinars) la nivel local / național, proiectate pentru:

* Creșterea gradului de conștientizare a elevilor/studenților, cadrelor didactice, părinților și publicului general asupra provocărilor legate de promovarea eticii, transparenței și integrității în educație;
* Prezentarea posibilelor soluții la comportamente neetice în educație;
* Prezentarea de inițiative naționale / locale / instituționale care abordează teme conexe în instituțiile școlare și învățământul superior.

Mai multe detalii, inclusiv referitor la condițiile de eligibilitate și modalitatea de acordare a granturilor sunt disponibile la adresa: <https://www.coe.int/en/web/ethics-transparency-integrity-in-education/-/test>

**Termenul limită pentru depunerea propunerilor este 20 iunie 2018.**